*Nastavni listić 1.* **Narodni preporod u Dalmaciji**

**Pročitajte tekst o narodnom preporodu u Dalmaciji i popunite tablicu traženim podacima.**

Preporodne ideje su se iz Banske Hrvatske širile i u Dalmaciju gdje u 19. stoljeću, uz Hrvate, živi i talijansko stanovništvo. Dio dalmatinskog građanstva koji je prihvatio preporodne ideje sastajao se i izmjenjivao misli te čitao preporodne novine i časopise koji su stizali iz Banske Hrvatske. S vremenom se njihova aktivnost pojačava, a kao njezin rezultat u Zadru 1844. godine počinje izlaziti časopis *Zora dalmatinska*. Za njegovo je pokretanje najzaslužniji bio Ante Kuzmanić. Na naslovnoj stranici prvog broja tiskana je pjesma Petra Preradovića *Zora puca, bit će dana*. Slično kao u Banskoj Hrvatskoj, preporoditelji u Dalmaciji zauzimali su se za širenje hrvatskog jezika osnivanjem čitaonica, tiskanjem novina i knjiga na hrvatskome jeziku. Godine 1861. godine osnovali su Narodnu stranku čiji su temeljni politički ciljevi bili ujedinjenje Dalmacije s Banskom Hrvatskom te uvođenje hrvatskog jezika u školstvo i upravu. Najznačajniji predstavnici Narodne stranke, ujedno i vođe preporodnog pokreta u Dalmaciji bili su Mihovil Pavlinović i Miho Klaić.

Godine 1861. prvi se put sastao Dalmatinski sabor sa sjedištem u Zadru. Većinu zastupnika činili su tzv. autonomaši, predstavnici talijanskog građanstva. Oni su smatrali da talijanski jezik treba ostati službeni jezik u Dalmaciji, tražeći autonomiju (samostalnost) za Dalmaciju. Oštro su se protivili zahtjevima za ujedinjenje Dalmacije s Banskom Hrvatskom. Autonomaši su 70-ih godina 19. stoljeća izgubili vlast u svim dalmatinskim gradovima, osim u Zadru. Narodna stranka uspjela je izglasavati zakone povoljne za širenje hrvatskoga jezika. Hrvatski je jezik 1883. godine postao službenim u Dalmatinskome saboru, a uveden je i u većinu škola. Glavni cilj svoje politike – ujedinjenje Dalmacije s Hrvatskom – narodnjaci ipak nisu mogli provesti.



Mihovil Pavlinović Miho Klaić

*Nastavni listić 2.* **Narodni preporod u Istri**

**Pročitajte tekst o narodnom preporodu u Istri i popunite tablicu traženim podacima.**

Hrvati u Istri stoljećima su bili odvojeni od svojih sunarodnjaka u ostalim hrvatskim zemljama. Oni su bili najbrojniji stanovnici Istarskog poluotoka. Osim Hrvata, u Istri su živjeli Talijani i Slovenci. Preporodni pokret Hrvata u Istri započeo je u drugoj polovici 19. stoljeća tiskanjem knjiga na hrvatskome jeziku i otvaranjem čitaonica. Središte preporoda u Istri bilo je u Kastvu gdje je 1866. godine utemeljena prva hrvatska čitaonica u Istri (*Kastavska čitalnica*).

Godine 1861. Istra je dobila svoj sabor sa sjedištem u Poreču. Najistaknutiji hrvatski zastupnik, a ujedno i začetnik preporodnog pokreta u Istri bio je biskup Juraj Dobrila. Pomagao je otvaranje narodnih čitaonica, izlaženje novina i tiskanje knjiga. Zaslužan je za pokretanje prvih novina na hrvatskom jeziku u Istri. Zvale su se *Naša sloga*, a počele su izlaziti u Trstu 1870. godine. *Naša sloga* bila je „poučni, gospodarski i politički list.“ Sadržajno su bile zastupljene političke teme, školstvo, prilozi o radu pojedinih kulturnih udruga, praktični savjeti za poljoprivrednike, novosti iz svijeta te književni prilozi. *Naša* se *sloga* obraćala izravno seljaku pa su stil i sadržaj prilagođeni hrvatskom seljačkom puku. Prema tome, ona predstavlja ujedno i prvi preporodni list u hrvatskim zemljama uopće koji se obraćao izravno seljačkom sloju.

Nakon smrti Jurja Dobrile, na scenu stupa nova generacija preporoditelja koju predvode Matko Laginja, Matko Mandić i Vjekoslav Spinčić. Njih se trojicu zajedničkim imenom naziva *Istarski trolist*. Laginja, Mandić i Spinčić utemeljitelji su Stranke prava u Istri. U političkom su se djelovanju suprotstavljali talijanskoj dominaciji u Istri. Zbog neumornog rada za dobrobit Istre, Matko Laginja prozvan je *Ocem Istre*.

 

Naslovna strana *Naše sloge* Biskup Juraj Dobrila

|  |  |  |
| --- | --- | --- |
|  | **Dalmacija** | **Istra** |
| **Stanovništvo** | 1.  2. | 1.  2.  3. |
| **Političke stranke** | -  - | - |
| **Sjedište Sabora 1861.** |  |  |
| **Preporoditelji** | -  - | -  -  -  - |
| **Preporodni časopis/novine** |  |  |